ዓባይ ለኢትዮጵያም የፈጣሪ ስጦታ ነው!
ታላቁ የኢትዮጵያ ህዳሴ ግድብ አንድም ለእራት ፤አንድም ለኩራት እንደሚሆነን በማመን መላው የአገሪቱ ህዝቦች ያለ ሀይላቸውን አስተባብረው በራስ አቅም እየተገነባ እንደሆነ ይታወቃል። ግድቡን ለመገንባት የመሠረት ድንጋይ ከተቀመጠበት ወቅት አንስቶ ግንባታው እየተገባደደ የውሃ ሙሌት ሊጀመር እስከተቃረበበት ድረስ ከግብጽ ጋር እየተደረገ ያለው አታካች ድርድር ብዙ ውጣ ውረዶችን አስከትሏል። 
በቅርቡ የኢፌዴሪ የውጭ ጉዳይ ሚኒስቴር እና የውሃ፣ መስኖና ኢነርጂ ሚኒስቴር የአሜሪካ የግምጃ ቤት ዲፓርትመንት ሴክሬታሪ በየካቲት 21 ቀን 2012 ዓ.ም. የታላቁ የኢትዮጵያ ህዳሴ ግድብን በተመለከተ ኢትዮጵያ ባልተሳተፈችበት ስብሰባ ያወጣውን መግለጫ በከፍተኛ ቅሬታ እንደተመለከተው፤ ኢትዮጵያ አስቀድማ ለግብጽ፣ ለሱዳንና ለአሜሪካ ስብሰባው ለሌላ ጊዜ እንዲተላለፍ አሳውቃ ባለችበት ጊዜ መሆኑን በመግለጽ፤ የግድቡ ባለቤት ኢትዮጵያ የውሃውን ሙሌት ከግንባታው ትይዩ በፍትሀዊና ምክንያታዊ አጠቃቀምና ጉልህ ጉዳት ያለማድረስ መርሆዎች መሠረት የምታከናውን መሆኗን፤ የመጀመሪያ የውሃ ሙሌትና አለቃቀቅ መመሪያና ደምብ ለማዘጋጀት የሚደረገው ድርድር ተጠናቅቋል በሚል የተሰጠውን መግለጫ እንደማትቀበል፤ በአሜሪካ የሦስቱ አገራት የድርድርም ሆነ የቴክኒክ ቡድኖች ውይይት ውጤት ያልሆነ ረቂቅ ተፈርሟል መባሉም ሀሰት መሆኑን በመጥቀስ የወጣው መግለጫ ተቀባይነት እንደሌለው መግለጿ ይታወሳል። 
ይህንን መግለጫ ተከትሎ የግብጽ መገናኛ ብዙሀን የግድቡ ባለቤት የሆነችውን ኢትዮጵያን ውሃውን ሙሉ በሙሉ በመቆጣጠር ግብጻውያን የሚጠጣ ውሃ እንኳ እንዳያገኙ ልታደርግ ነው፤ የግብጽን ድርሻ ልትወስድ ነው ፤ የውሃ ክፍፍሉን ስምምነት እየጣሰች ነው ፤ በማለት የተለያዩ ከእውነታ የራቁ ምክንያቶችን በመደርደር ሲነቅፉ ተስተውለዋል። 
ኢትዮጵያ የታላቁ ህዳሴ ግድብን መገንባት ከጀመረችበት ጊዜ አንስቶ ሱዳንና ግብጽ የሚሳተፉበት የሦስትዮሽ ውይይት በግድቡ ዙሪያ ሲካሄድ ቢቆይም ከግብጽ የባህሪ ተለዋዋጭነት አንጻር በየጊዜው እንቅፋት እየፈጠረች ድርድሩ በመግባባት እንዳይደናቀፍ ከመጣር ባሻገር ጥረታቸው እንደማይሳካ ሲያውቁት ‹‹የእናቴ ቀሚስ አደናቀፈኝ›› አይነት ምክንያት ኢትዮጵያ በአባይ ወንዝ ላይ ግድቡን መገንባት የጀመረችው ሃገራቸው እ.ኤ.አ. በ2011 የገባችበትን ቀውስ ተከትሎ መሆኑን ፕሬዝዳንት አብዱል ፈታ አልሲሲ ‹‹ አህራም ኦንላየን ›› ከተባለው የዜና ወኪል ጋር ባደረጉት ቆይታ ገልጸዋል። 
‘’ግብጽ በዚያን ወቅት አለመረጋጋት ውስጥ ባትሆን ኖሮ ኢትዮጵያ ታላቁን የህዳሴ ግድብ መገንባት አትጀምርም ነበር ፤ ከ2011 ግርግር ግብጻውያን ብዙ መማር ያለባቸው ነገሮች አሉ። ይህንን ትልቅ ሃገራዊ ስህተት ልንደግመው አይገባም›› በማለት የውስጥ የፖለቲካ ችግሮቻቸውን ለማርገብ በአገራቸው ሠላም ቢሰፍን ኖሮ ኢትዮጵያን ከመገንባት ሊያስቆሙ እንደሚችሉ በማስመሰል ተናግረዋል። 
እውነታው ግን ይህ አይደለም። ኢትዮጵያ በግብጽ የተከሰተውን ህዝባዊ አብዮት ተከትላ የግድብ ግንባታ ሥራውን አልጀመረችም።በይፋ የግድቡ ግንባታን የመጀመር ምርቃት የተካሄደው እ.ኤ.አ. 2011 ቢሆንም ግንባታው የተጀመረው እ.ኤ.አ. 2010 መጨረሻ ላይ መሆኑን ይታወቃል። 
ይህ የግብጻውያን የቅጥፈት አካሄድ አልሳካ ሲላቸው ሃይላቸውን አስተባብረው ኢትዮጵያ ውሃ ልታስጠማን ነው፤ የውሃ ድርሻችንን ልትቀማን ነው፤ ከማለት ባለፈ ግብጻውያን ለራሳቸው ውሃ እስከ ደም ጠብታ ሊፋለሙ እንደሚገባ በመቀስቀስ የጦርነት ዛቻ እስከመሰንዘር ደርሰዋል። 
ሰሞኑን ደግሞ የግብጽ ሚዲያዎች የህዳሴ ግድብን የተመለከተ ዘመቻ ሲያካሂዱ ከጥቂት ኢትዮጵያውያንና የውጭ ዜጎች በስተቀር ስለ ኢትዮጵያ በአደባባይ ለመናገር የበረታ አልነበረም። የግብጽ ሚዲያዎች ዘመቻ ሲጠናከር ግን ለማመን በሚያስቸግር ሁኔታ ኢትዮጵያን በመደገፍ በፍትሀዊነት፣ በምክንያታዊነት፣ በመልካም ጉርብትናና በዓለም አቀፍ ህግጋት እየተመራች መሆኑን በማስረገጥ በመረጃ የተደገፈ ሙግት የሚያደርጉ አገር ወዳድና ለእውነት የቆሙ አጋሮችን አግኝታ የሃሳብ ተጽዕኖ በማሳደራቸው ጫናው የበረታባት ግብጽ መገናኛ ብዙኃኖቿና የማህበራዊ ሚዲያ ተጠቃሚዎቿ በታላቁ የኢትዮጵያ ህዳሴ ግድብ ዙሪያ ምንም አይነት ዘገባዎችን እንዳይሰሩ በግብጽ ምክር ቤት ስም ጥብቅ መመሪያ አስተላልፋለች። 
በግብጽ የማህበራዊ ሚዲያ ተጠቃሚዎች ስለ ታላቁ የኢትዮጵያ ህዳሴ ግድብ መጻፍም ሆነ ውይይት ማድረግ አይቻልም ። ምክር ቤቱ ከዚህ በኋላ በመንግስት ከሚነገሩ መረጃዎች ውጭ የተጠቀመ ማንኛውም አካል ህጋዊ እርምጃ ይወሰድበታል ሲል እገዳውን ይፋ አድርጓል። የግብጽ መንግስት ተቃዋሚዎች እገዳውን በማውገዝ ድምጻቸውን ያሰሙ ሲሆን፤ ድርጊቱን ሳንሱር ነው ብለውታል። 
ሀሰትን ይዞ የእነርሱ ያልሆነውን ‹‹አባይ ለግብጾች ብቻ የተሰጠ የአላህ ስጦታ ነው›› በማለት ለዜጎቻቸው መንገራቸው በመጨረሻ የግብጽ ህዝብ እውነታውን ሲያውቅ የዋሹትን መሪዎቹን ምን ሊያደርጋቸው እንደሚችል ምርጫው የራሱ የህዝቡ ይሆናል። ዓባይ ለኢትዮጵያም የፈጣሪ ስጦታ በመሆኑ ኢትዮጵያ የጀመረችውን የግድብ ግንባታ በማጠናቀቅ ማንንም የመጉዳት ፍላጎት ሳይኖር በእርሱ የመጠቀም መብቷን ታረጋግጣለች!
አዲስ ዘመን ሰኔ 17/2012